Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az 51/1986. (XI. 26.) MT rendelet szerint: „ha a szülő
Paragraph Index: 221

Az 51/1986. (XI. 26.) MT rendelet szerint: „ha a szülő veszélyeztető magatartása miatt azonnali intézkedés szükséges, és van a gyermek nevelésére alkalmas, s azt vállaló másik szülő vagy más személy, a gyámhatóság a kiskorút nála ideiglenesen elhelyezi... A gyámhatóság a kiskorú ideiglenes elhelyezéséről az ideiglenes hatályú intézeti beutalás után is határozhat”. Az anya is és a gyermek is kérte az anyánál történő elhelyezést, ezt a lehetőséget a gyámhatóság nem vizsgálta, az anyának azt tanácsolta, hogy gyermeke elhelyezésének megváltoztatását a bíróságtól kérje. Az iratok szerint a gyermeknek anyjával való kapcsolata ekkor kiegyensúlyozott volt, a hétvégeket nála töltötte, apjával találkozni nem akart, a gyámhatóságnak hivatalból is vizsgálni kellett volna az anyánál történő elhelyezés lehetőségét, de az erre irányuló kérelemről sem döntött, az anyát jogairól nem megfelelően tájékoztatta. Az építkezés befejezését követően panaszos a gyámhatósághoz fordult, kérte az intézeti nevelés megszüntetését. Erre a kérelemre döntést nem hozott a gyámhatóság, hanem eljárását felfüggesztette a szülők közötti gyermekelhelyezés megváltoztatása „ügyében hozott ítéletéig”.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes